กลัวการเมืองนายกฯสั่งโต้งถอยพักหนี้ดี
นายกฯ หวั่นเป็นประเด็นการเมือง สั่ง กิตติรัตน์ ถอยนโยบายแบงก์รัฐพักหนี้ดีลูกค้าทั้งหมดโดยอัตโนมัติ
10 ก.ย. 2555

นายกฯ หวั่นเป็นประเด็นการเมือง สั่ง กิตติรัตน์ ถอยนโยบายแบงก์รัฐพักหนี้ดีลูกค้าทั้งหมดโดยอัตโนมัติ
แหล่งข่าวจากกระทรวงการคลัง เปิดเผยว่า นายกิตติรัตน์ ณ ระนอง รองนายกรัฐมนตรีและ รมว.คลัง ตัดสินใจจะไม่นำเรื่องการลดดอกเบี้ย 3% ให้กับลูกหนี้ดีไม่เกิน 5 แสนบาท ของธนาคารรัฐที่ไม่ยอมมาลงทะเบียนเข้าโครงการพักชำระหนี้ 3 ปี โดยอัตโนมัติ ให้คณะรัฐมนตรี (ครม.) เห็นชอบ 
ทั้งนี้ ในเรื่องดังกล่าว น.ส.ยิ่งลักษณ์ ชินวัตร นายกรัฐมนตรี ไม่เห็นด้วยว่า หากลูกค้าที่ไม่สนใจจะเข้าโครงการพักหนี้ ก็ไม่ควรจะพักหนี้ให้ ทำได้แค่ไหนก็แค่นั้น จะไม่เปลี่ยนแปลงมติ ครม. เนื่องจากจะส่งผลกระทบต่อฐานะทางการเงินของธนาคารรัฐ จะเป็นประเด็นให้ฝ่ายค้านนำไปโจมตี และจะถูกนักวิชาการวิจารณ์ว่ารัฐบาลทำในเรื่องที่ไม่ควรทำ เพราะการพักหนี้ดีไม่มีประเทศไหนทำมาก่อน
แหล่งข่าวเปิดเผยว่า โครงการพักหนี้ดีไม่เกิน 5 แสนล้านบาท มีปัญหาในส่วนของธนาคารออมสิน ที่มีลูกหนี้เข้าข่ายพักหนี้จำนวน 3.8 แสนราย แต่มีผู้มาลงทะเบียน 1.8 แสนราย ที่เหลือ 2 แสนราย ไม่มาลงทะเบียน 
นอกจากนี้ ผู้ที่มาลงทะเบียนมีถึง 4 หมื่นราย ระบุ ไม่สนใจเข้าร่วมโครงการพักหนี้ เพราะหนี้เหลือน้อย 
สำหรับลูกหนี้ดีที่ไม่ยอมมาลงทะเบียน คาดว่า ส่วนหนึ่งไม่ทราบว่ารัฐบาลมีโครงการพักหนี้ อีกส่วนหนึ่งทราบ แต่ไม่สนใจ เพราะไม่ต้องการถูกบันทึกการหยุดชำระหนี้ในเครดิตบูโร และกลัวว่าหากเข้าโครงการพักหนี้จะไปโครงการช่วยเหลืออื่นของรัฐบาลที่มีออกมาจำนวนมากไม่ได้
แหล่งข่าวเปิดเผยอีกว่า ปัญหาดังกล่าวทำให้กระทรวงการคลังพยายามหลายครั้งที่จะลดดอกเบี้ยให้ลูกหนี้ที่ไม่มาลงทะเบียน แต่ธนาคารไม่กล้าดำเนินการ เพราะทำเกินมติ ครม. หากจะให้ดำเนินการต้องมีมติ ครม.เพิ่ม ซึ่งนายกิตติรัตน์ ได้เสนอเรื่องนี้ให้นายกรัฐมนตรีพิจารณา และได้รับการปฏิเสธในที่สุด
สำหรับการพักหนี้ดีของธนาคารเพื่อการเกษตรและสหกรณ์การเกษตร (ธ.ก.ส.) ไม่มีปัญหา ลูกหนี้ที่มีสิทธิ 2.7 ล้านราย เข้าโครงการพักหนี้เกือบทั้ง 100% ซึ่งส่วนใหญ่เลือกลดดอกเบี้ย 3% แต่ไม่พักชำระต้น เพราะยังมีความสามารถชำระหนี้ต่อไปได้
แหล่งข่าว เปิดเผยว่า โครงการพักหนี้ดีเป็นส่วนหนึ่งที่นายกิตติรัตน์ แถลงเป็นผลงานของกระทรวงการคลังในรอบ 1 ปี ในวันที่ 10 ก.ย. 2555 ซึ่งโครงการนี้ทำให้ธนาคารรัฐสูญเสียรายได้ 1.5 หมื่นล้านบาท ครึ่งหนึ่งรัฐบาลจะใช้เงินงบประมาณมาชดเชยให้สำหรับผลงานของกระทรวงการคลัง นอกจากโครงการพักหนี้ คาดว่า จะมีโครงการรถคันแรก ภาษีและสินเชื่อบ้านหลังแรก โครงการกู้เงินรับจำนำข้าว การตั้งกองทุนประกันภัย และ การกู้เงิน 3.5 แสนล้านบาท ฟื้นฟูประเทศหลังน้ำท่วม
นโยบายดังกล่าว เป็นความพยายามที่จะกระตุ้นการบริโภคภายในประเทศของรัฐบาล เพิ่มอำนาจการใช้จ่ายให้ประชาชน เพื่อทดแทนรายได้ที่หายไปจากการส่งออกที่ทำให้การใช้กำลังการผลิตของประเทศลดลงตามไปด้วย ในขณะที่รัฐบาลยังคงตัวเลขการขยายตัวของเศรษฐกิจปีนี้ที่ 57% จึงต้องกระตุ้นเศรษฐกิจในประเทศทดแทน